NCOLYAAMBA BBAIBBELE
Bumambe
Nokuba kuti kusyomeka mucikwati kulakulwaizyigwa lyoonse, pele penzi lyabumambe lyazumanana kunyonganya mikwasyi minji.
Ino bumambe ninzi?
NZYOBAAMBA BANTU
Misyobo imwi yabantu ibona kuti kunyina cilubide akucita bumambe ikapati kuti bwacitwa amulumi. Alimwi bamwi babona cikwati kuti tabuli bubambe bweelede kukkalilila.
NCOLYAAMBA BBAIBBELE
Mu Bbaibbele, bumambe kanji-kanji caamba koonana kwakuliyandila nkwacita muntu uukwete naa uukwetwe amuntu ngwatakwetene limwi. (Jobu 24:15; Tusimpi 30:20) Bumambe ncintu cimusesemya Leza. Mu Israyeli wansiku, ibakali kujatwa bumambe bakali kujaigwa. (Levitiko 18:20, 22, 29) Jesu wakayiisya kuti basikumutobela tabeelede kucita bumambe.—Matayo 5:27, 28; Luka 18:18-20.
KAAMBO NCOCIYANDIKA
Ibacita bumambe tabalemeki cikonke ncobakakonka ciindi nobakakwatana. Alimwi ‘nkubisizya Leza.’ (Matalikilo 39:7-9) Bumambe bulakonzya kwaandaanya bana kubazyali babo. Alimwi kaambo kapati nkakuti “Leza uyoobabeteka . . . basimamambe.”—Bahebrayo 13:4.
“Cikwati acilemekwe abantu boonse, alimwi bulo bwacikwati butasofwaazyigwi pe.”—Bahebrayo 13:4.
Sena bumambe bulakonzya kucimana cikwati?
NCOLYAAMBA BBAIBBELE
Bbaibbele lilazumizya banabukwetene kulekana kuti umwi wacita bwaamu. (Matayo 19:9) Eeci caamba kuti, ikuti umwi wacita bumambe, nkokuti ooyo uunyina mulandu ulakonzya kusala kumuleka iwacita bumambe naa kuzumanana kukkala anguwe. Aaya makani aakulisalila.—Bagalatiya 6:5.
Kulubazu lumwi, walo Leza ubona cikwati kuti cilisetekene alimwi taceelede kumana. (1 Bakorinto 7:39) Leza ulabijilwa kuti muntu wasala kumana cikwati akaambo katwaambo tutayi komoonga mbuli kutabotelwa angobakwetene limwi. Aboobo, kusala kulekana taali makani mauba-uba.—Malaki 2:16; Matayo 19:3-6.
“Ndimwaambila kuti kufwumbwa uuleka mukaintu wakwe ikutali akaambo kabwaamu, umubikka muntenda yakucita bumambe.” —Matayo 5:32.
Sena bumambe ncibi icitakonzyi kulekelelwa?
NCOLYAAMBA BBAIBBELE
Peepe. Bbaibbele lyaamba kuti Leza ulabafwida luse aabo ibeempwa akuleka zibi zyabo kubikkilizya abumambe. (Milimo 3:19; Bagalatiya 5:19-21) Alimwi buya Bbaibbele lilaamba kujatikizya bamaalumi abamakaintu ibakacileka kucita bumambe eelyo bakaba balongwe ba Leza.—1 Bakorinto 6:9-11.
Luse lwa Leza lwakalibonya mumakani aajatikizya Mwami Davida wamu Israyeli wansiku. Davida wakacita bumambe amukaintu waumwi wabasikalumamba bakwe. (2 Samuele 11:2-4) Bbaibbele lilaamba cakusalazya kuti “ncaakacita Davida cakabija kapati” kuli Leza. (2 Samuele 11:27) Naakasinswa, Davida wakeempwa eelyo Leza wakamulekelela. Nokuba boobo, Davida wakali kuyoopenga akaambo kacibi ncaakacita. (2 Samuele 12:13-14) Mwami musongo Solomoni wakazikwaamba kuti “muntu woonse uucita bumambe . . . takwe maano pe.”—Tusimpi 6:32.
NCOMUKONZYA KUCITA
Ikuti mwacita bumambe, mweelede kulomba kulekelelwa kuli Leza akuli ngomukwetene limwi. (Intembauzyo 51:1-5) Amwiiye kusulaika bumambe mbubwenya mbwabusulaika Leza. (Intembauzyo 97:10) Amube amakanze aakuteebelela zintu ziletela muzeezo wakoonana, kutayeeya azintu zyakoonana, kulitondezya kuti mulamuyanda muntu ngomutakwetene limwi naa cintu buyo cimwi cikonzya kumupa kuti muyande koonana amuntu ngomutakwetene limwi.—Matayo 5:27, 28; Jakobo 1:14, 15.
Ikuti ngomukwetene limwi wakalicitide bumambe, amusyome kuti Leza ulizyi mbomulimvwa. (Malaki 2:13, 14) Amumulombe kuti amusololele alimwi akumuumbulizya mpoonya ‘walo uyoomulanganya.’ (Intembauzyo 55:22) Ikuti mwasala kumulekelela ngomukwetene limwi akuzumanana kukkala mucikwati, nyoonse nyobilo mweelede kubeleka canguzu kubambulula cikwati canu.—Baefeso 4:32.
Musinsimi Natani wakaambila Davida iwakeempwa kubumambe mbwaakacitide kuti: “Awalo Jehova wakulekelela cibi cako.”—2 Samuele 12:13.
cjk_Latn tso_Latn bem_Latn szl_Latn kon_Latn bem_Latn cjk_Latn tum_Latn nya_Latn bem_Latn bem_Latn bem_Latn cjk_Latn bem_Latn bem_Latn bem_Latn bem_Latn cjk_Latn bem_Latn bem_Latn tum_Latn bem_Latn bem_Latn bem_Latn